b"\n_START_ARTICLE_\nBisbat de Livorno\n_START_SECTION_\nTerritori\n_START_PARAGRAPH_\nLa di\xc3\xb2cesi compr\xc3\xa8n els municipis de Livorno, Rosignano Marittimo, Capraia Isola i part del territori municipal de Collesalvetti (Stagno, Colognole, Guasticce, Castell'Anselmo, Nugola, Parrana San Giusto, Parrana San Martino)._NEWLINE_La seu episcopal \xc3\xa9s la ciutat de Livorno, on es troba la catedral de San Francesco_NEWLINE_El territori s'est\xc3\xa9n sobre 250\xc2\xa0km\xc2\xb2, i est\xc3\xa0 dividit en 48 parr\xc3\xb2quies.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia d'una organitzaci\xc3\xb3 eclesi\xc3\xa0stica a Livorno es remunta al segle XII, quan, a una butlla del Papa Innocenci II \xc3\xa9s mencionat el Castrum et Curtem de Livorna, i en un document posterior es cita el pieve (\xc3\xa9s a dir, esgl\xc3\xa9sia amb baptisteri) de Santa Maria._NEWLINE_El 1066 Livorno obtingu\xc3\xa9 el t\xc3\xadtol de ciutat i el 1629 l'esgl\xc3\xa9sia de San Francesco, que posteriorment esdevindria la catedral, va rebre el grau de col\xc2\xb7legiata._NEWLINE_Durant tot el segle XVIII es van fer esfor\xc3\xa7os per tal que la ciutat fos regida pel seu propi bisbe, mitjan\xc3\xa7ant peticions i s\xc3\xbapliques per part de la comunitat civil i del clergat local. Va ser nom\xc3\xa9s amb l'ajut de Maria Llu\xc3\xafsa d'Espanya reina regent d'Etr\xc3\xbaria, que s'aconsegu\xc3\xad la instituci\xc3\xb3 de la di\xc3\xb2cesi de Livorno amb la butlla Militantis Ecclesiae publicada pel Papa Pius VII el 25 de setembre de 1806. La nova di\xc3\xb2cesi esdevingu\xc3\xa9 sufrag\xc3\xa0nia de l'arxidi\xc3\xb2cesi de Pisa._NEWLINE_A la butlla d'erecci\xc3\xb3 el Papa confirmava la voluntat d'erecci\xc3\xb3 de la di\xc3\xb2cesi, malgrat la dissensi\xc3\xb3 i la contrarietat manifestada pel cap\xc3\xadtol de la catedral de Pisa, de San Miniato i de Volterra, de les quals la nova di\xc3\xb2cesi treia el seu territori. Per q\xc3\xbcestions burocr\xc3\xa0tiques i per q\xc3\xbcestions lim\xc3\xadtrofes, l'execuci\xc3\xb3 de la butlla no es va realitzar completament i el primer bisbe, Filippo Ganucci, va prendre possessi\xc3\xb3 amb nom\xc3\xa9s 13 de les 31 di\xc3\xb2cesis establertes a la Militantis Ecclesiae; la resta, avui, encara no han estat assignades a la di\xc3\xb2cesi livornesa._NEWLINE_Inicialment el territori dioces\xc3\xa0 no comprenia l'illa de Capraia, que va ser annexada a Livorno el 1975, substra\xc3\xafent-la a l'arxidi\xc3\xb2cesi de G\xc3\xa8nova._NEWLINE_S'han celebrat tres s\xc3\xadnodes a la di\xc3\xb2cesi: dos van ser convocats durant l'episcopat de Giovanni Piccioni, el 1927 i el 1938; el tercer va ser celebrat pel bisbe Alberto Ablondi el 1984._NEWLINE_El 14 de setembre de 2007 l'administrador dioces\xc3\xa0 Paolo Razzauti assent\xc3\xad, per primera vegada a la hist\xc3\xb2ria de la di\xc3\xb2cesi, a celebrar a la catedral el funeral oficial pel clergat ortodox, en ritu bizant\xc3\xad i en llengua romanesa dels quatre infants roman\xc3\xads morts a Livorno en l'incendi de la seva barraca l'11 d'agost de 2007."